**ΠΡΑΚΤΙΚΟ ΕΚΤΑΚΤΗΣ ΓΕΝΙΚΗΣ ΣΥΝΕΛΕΥΣΗΣ ΤΗΣ ΥΠΟ ΕΚΚΑΘΑΡΙΣΗ ΑΝΩΝΥΜΗΣ ΕΤΑΙΡΕΙΑΣ ΜΕ ΤΗΝ ΕΠΩΝΥΜΙΑ «ΕΤΑΙΡΙΑ ΤΟΥΡΙΣΤΙΚΗΣ ΑΝΑΠΤΥΞΗΣ ΔΗΜΟΥ ΝΑΥΣΑΣ – ΑΝΩΝΥΜΗ ΕΤΑΙΡΙΑ Ο.Τ.Α.ΥΠΟ ΕΚΚΑΘΑΡΙΣΗ»**

**Α.Φ.Μ. 097244466 Δ.Ο.Υ. ΒΕΡΟΙΑΣ**

**ΑΡΙΘΜΟΣ Γ.Ε.ΜΗ. 124829426000**

Στη Νάουσα Ημαθίας και στο οίκημα του Δημαρχείου Νάουσας, σήμερα 28 Ιουνίου 2023, ημέρα Τετάρτη και ώρα 10π.μ., συνήλθε αυτόκλητα και ως καθολική η έκτακτη γενική συνέλευση της εταιρείας. Ο δήμαρχος Νάουσας Νικόλαος Καρανικόλας του Μιχαήλ προεδρεύει προσωρινά στην έκτακτη γενική συνέλευση και προσέλαβε ως γραμματέα τον κύριο Ιωάννη Παρθενόπουλο.

Ο μέτοχος «Δήμος Ηρωικής Πόλεως Νάουσας, Α.Φ.Μ. 998847450, έχοντας στην κατοχή του 51.237 μετοχές, οι οποίες αναλογούν σε 51.237 ψήφους και ποσοστό 99,99% επί του όλου εταιρικού κεφαλαίου, παρουσιάστηκε στη γενική συνέλευση εκπροσωπούμενο νόμιμα και δυνάμει της με αριθμό 97/29-5-2023 απόφασης του δημοτικού συμβουλίου Νάουσας από τον κύριο Ιωάννη Παρθενόπουλο και ζήτησε την πραγματοποίησή της και τη συμμετοχή του σε αυτήν.

Ο μέτοχος Νικόλαος Καρανικόλας με την ιδιότητα του δημάρχου Νάουσας, Α.Φ.Μ. 061542670, έχοντας στην κατοχή του5 μετοχές, οι οποίες αναλογούν σε 5 ψήφους και ποσοστό 0,01% επί του όλου εταιρικού κεφαλαίου, παρουσιάστηκε αυτοπροσώπως στη γενική συνέλευση και ζήτησε την πραγματοποίησή της και τη συμμετοχή του σε αυτήν.

Η γενική συνέλευση ομόφωνα χορήγησε στους ως άνω μετόχους την έγκριση για τη συμμετοχή τους σε αυτήν και σε κάθε περίπτωση ουδείς προέβαλε αντίρρηση ως προς την πραγματοποίησή της και τη λήψη αποφάσεων.

**ΜΕΤΟΧΟΙ ΠΟΥ ΠΑΡΑΣΤΑΘΗΚΑΝ**

|  |  |  |
| --- | --- | --- |
| ΟΝΟΜΑΤΕΠΩΝΥΜΟ | ΜΕΤΟΧΕΣ | ΨΗΦΟΙ |
| Δήμος Ηρωικής Πόλεως Νάουσας | 51.237 | 51.237 |
| Καρανικόλας Νικόλαος | 5 | 5 |

Ο Νικόλαος Καρανικόλας ως προσωρινός πρόεδρος της γενικής συνέλευσης βεβαίωσε ότι οι ως άνω μέτοχοι αποτελούν το σύνολο των μετόχων και εκπροσωπούν το σύνολο του εταιρικού κεφαλαίου και ότι συνεπώς η γενική συνέλευση συνεδριάζει σε απαρτία και έγκυρα, καθώς παρίσταται το 100% του συνόλου των μετοχών – ψήφων, δεδομένου του ότι η παρούσα γενική συνέλευση συγκλήθηκε και συνεδριάζει νόμιμα.

Στη συνέχεια, εκλέγεται ομόφωνα ως οριστικός πρόεδρος της γενικής συνέλευσης ο κύριος Νικόλαος Καρανικόλας και γραμματέας – ψηφοσυλλέκτης ο κύριος Ιωάννης Παρθενόπουλος.

Ο πρόεδρος της γενικής συνέλευσης διάβασε στη συνέχεια προς τους μετόχους το αναφερόμενοστην ημερήσια διάταξη μόνο θέμα προς συζήτηση και απόφαση.

**ΘΕΜΑ ΗΜΕΡΗΣΙΑΣ ΔΙΑΤΑΞΗΣ**

Θέμα μόνο: «Έκδοση διαπιστωτικής πράξης σχετικά με το ακίνητο ιδιοκτησίας της εταιρείας».

Στη συνέχεια η γενική συνέλευση εισήλθε στη συζήτηση του πρώτου θέματος της ημερήσιας διάταξης.

Ο πρόεδρος της έκτακτης γενικής συνέλευσης εισηγήθηκε: «Η εταιρεία λύθηκε και τέθηκε σε εκκαθάριση δυνάμει της με αριθμό 1/29-3-2017 απόφασης της γενικής της συνέλευσης, ενώ με την ίδια απόφαση ορίστηκαν ως εκκαθαριστές οι Νικόλαος Κουτσογιάννης, Γεώργιος Βασιλείου και Δημήτριος Δημησκής, απόφαση η οποία καταχωρήθηκε στο Γ.Ε.ΜΗ. με Κ.Α.Κ. 1135005/7-8-2017. Με Κ.Α.Κ. 1135383/8-8-2017 καταχωρήθηκε η από 10-4-2017 εξώδικη δήλωση του Δημητρίου Δημησκή περί παραίτησης από την θέση του εκκαθαριστή. Ομοίως, με Κ.Α.Κ. 1135342/8-8-2017 καταχωρήθηκε η από 3-4-2017 εξώδικη δήλωση του Γεώργιου Βασιλείου περί παραίτησης από την θέση του εκκαθαριστή. Με το από 27-7-2017 πρακτικό της γενικής συνέλευσης της εταιρείας που καταχωρήθηκε στο Γ.Ε.ΜΗ. με Κ.Α.Κ. 1245449/9-11-2017 ορίστηκαν ως εκκαθαριστές οι α) Νικόλαος Κουτσογιάννης και β) «Συνεργαζόμενοι Ορκωτοί Λογιστές Α.Ε.» εκπροσωπούμενη από τον Αθανάσιο Τσιαμούλο. Μέχρι και σήμερα η εκκαθάριση της εταιρείας δεν έχει περατωθεί, καθώς, καίτοι έχει αποπληρωθεί το σύνολο των οφειλών αυτής, η εταιρεία διαθέτει περιουσιακό ενεργητικό και συγκεκριμένα την πλήρη κυριότητα ενός γηπέδου που βρίσκεται στη θέση Άγιος Νικόλαος Νάουσας, εκτάσεως 20.000 τ.μ., που συνορεύει με επαρχιακή οδό Νάουσας – Αγίου Νικολάου Νάουσας, με στρατόπεδο, με ποταμό Αράπιτσα και με δάσος, γνωστού κατά θέση και όρια. Επί του γηπέδου αυτού έχουν ανεγερθεί νόμιμα α) κτίριο ξενοδοχειακών εγκαταστάσεων αποτελούμενο από αα) υπόγειο όροφο εμβαδού 247,44 τ.μ., αβ)ισόγειο χώρο συγκείμενου από βοηθητικό χώρο εμβαδού 91,20 τ.μ., ξενοδοχειακές εγκαταστάσεις εμβαδού 1.383,28 τ.μ. και αίθουσα συνεδρίων και δεξιώσεων εμβαδού 70,02 τ.μ., αγ) πρώτο όροφο συγκείμενο από ξενοδοχειακές εγκαταστάσεις εμβαδού 1.661,88 τ.μ. και χώρο λογιστηρίου εμβαδού 91,20 τ.μ., και αδ) δεύτερο όροφο συγκείμενο από ξενοδοχειακές εγκαταστάσεις εμβαδού 532,97 τ.μ., και β) κτίριο λεβητοστασίου – μηχανοστασίου εμβαδού 81 τ.μ. Δεδομένης της ύπαρξης ενεργητικού στην περιουσία της εταιρείας η εκκαθάριση λογίζεται ότι συνεχίζεται (ΑΠ 780/2019 κ.ά.) και συνεπώς η παρούσα γενική συνέλευση διατηρεί κάθε δικαίωμα λήψης απόφασης επί της εταιρικής περιουσίας. Με την από 16-5-2023 εξώδικη δήλωση και πρόσκληση του μετόχου «Δήμος Ηρωικής Πόλεως Νάουσας» προς τους εκκαθαριστές της εταιρείας Νικόλαο Κουτσογιάννη και Αθανάσιο Τσιαμούλο, η οποία επιδόθηκε σε αυτούς δυνάμει των με αριθμούς 7.888Γ/16-5-2023 και 7.889Γ/16-5-2023 εκθέσεων επίδοσης του δικαστικού επιμελητή του Εφετείου Θεσσαλονίκης με έδρα στο Πρωτοδικείο Βέροιας Βλάσιου Κυριακίδη, οι εκκαθαριστές κλήθηκαν να συγκαλέσουν γενική συνέλευση για τη λήψη απόφασης επί του επίμαχου θέματος αλλά δεν προέβησαν στην ενέργεια αυτή με αποτέλεσμα τη σύγκληση της παρούσας. Το ακίνητο αυτό δεν εξυπηρετεί πλέον κανέναν εκ των εταιρικών σκοπών της εταιρείας, καθώς αυτή έχει παύσει τη δραστηριότητά της ήδη από πολλών ετών και πλέον έχει αποπληρωθεί και το σύνολο των εταιρικών υποχρεώσεων προς τρίτους. Κατόπιν τούτου και με πεπεφρασμένη τη βούληση των εκκαθαριστών στον ισολογισμό πέρατος εκκαθάρισης περί επαναμεταβίβασης του ακινήτου στον Δήμο Ηρωικής Πόλεως Νάουσας οι μέτοχοι ομόφωνα και με φανερή ψηφοφορία αποφασίζουν ότι το περιγραφόμενο στην παρούσα ακίνητο μετά του συνόλου των συστατικών και παραρτημάτων και εξοπλισμού αυτούδεν καλύπτει και δεν εξυπηρετεί πλέον οποιαδήποτε λειτουργική ή περιουσιακή ή εγγυητική ανάγκη της υπό εκκαθάριση της εταιρείας και συνεπώς συναινούν στην επαναμεταβίβασή του κατ’ άρθρο κατά πλήρη κυριότητα στον Δήμο Ηρωικής Πόλεως Νάουσας, δεδομένου ότι ήδη ο δήμαρχος Νάουσας ως μέτοχος έχει παραιτηθεί από κάθε δικαίωμά του επί της εταιρικής περιουσίας.

Μετά τη λήψη της ανωτέρω αποφάσεως και με δεδομένο ότι δεν υπάρχουν άλλα θέματα προς συζήτηση ο πρόεδρος της γενικής συνέλευσης κήρυξε αυτήν περατωθείσα.

**Ο ΠΡΟΕΔΡΟΣ ΤΗΣ Γ.Σ. Ο ΓΡΑΜΜΑΤΕΑΣ ΤΗΣ Γ.Σ.**

ΝΙΚΟΛΑΟΣ ΚΑΡΑΝΙΚΟΛΑΣ ΙΩΑΝΝΗΣ ΠΑΡΘΕΝΟΠΟΥΛΟΣ

**ΟI ΜΕΤΟΧΟI ΠΟΥ ΠΑΡΑΣΤΑΘΗΚAN**

Για το Δήμο Ηρωικής Πόλεως Νάουσας Νικόλαος Καρανικόλας

 (Ιωάννης Παρθενόπουλος)